Nakup pasjega mladička
Ko začnemo razmišljati o mladičku, si je dobro zastaviti nekaj osnovnih vprašanj:
· Ali smo sposobni sprejeti novega družinskega člana?

· Imamo dovolj časa zanj?

· Imamo dovolj sredstev za njegovo kvalitetno življenje (hrana, veterinarske usluge, oprema, nega,…)?

Ob odločitvi za novega družinskega člana je potrebno vedeti dobre in slabe strani določene pasme. Posamezne bolezni so lahko skrite in za neko pasmo specifične.

Ko iščemo mladička, moramo biti pozorni kje in od koga ga kupujemo. V Sloveniji se je pojavilo kar nekaj preprodajalcev, za katere se ve, da prodajajo živali v slabem zdravstvenem stanju in z neurejeno dokumentacijo. Nemalokrat se skrivajo v večini oglasov za prodajo mladičev različnih pasem, kjer so mladiči vseh mogočih pasem vedno oz. takoj na voljo.

Zakaj rodovniški
Pogosto se slišijo pomisleki, da je rodovnik popolnoma odveč, da hočejo vzreditelji od vas pobrati samo denar, da so psi brez rodovnika bolj zdravi,…
Rodovnik ni samo list papirja, ki vam omogoča sodelovanje na pasjih razstavah. Rodovnik je pasji rojstni list, na katerem so vpisani osnovni podatki:

· Rodovniško ime psa ter rodovniška imena prednikov za 4 generacije nazaj.
· Pasma psa, datum kotitve, številka vpisa v rodovno knjigo in tetovirna številka, ki je enaka številki, ki jo ima pes vtetovirano v ušesu ali na notranji strani stegna.

· Podatki o vzreditelju

Veliko vam pove o izvoru psa oz. od kod prihaja. Omogoča vam, da preverite, kako zdravi so bili predniki vašega ljubljenčka in kakšni so bili.

V rodovnik se vpisujejo tudi drugi podatki:

· Podatki o lastniku.

· Izvidi zdravstvenih pregledov, ki so potrebni za pridobitev vzrejnega dovoljenja.

· Telesna ocena

· Uspehi na razstavah in tekmovanjih.

Pogoj, da ima pes rodovnik je, da ga imata tudi starša in da je vzreditelj pridobil vzrejno dovoljenje. Za pridobitev vzrejnega dovoljenja je pri mnogih pasmah potreben veterinarski pregled za določene dedno prenosljive bolezni. Če so izvidi negativni in če starši po zunanjosti in značaju ustrezajo pasmi predpisanega standarda, vzreditelj dobi vzrejno dovoljenje. To pomeni večje zagotovilo, da bodo mladički zdravi.
V Sloveniji vsako rodovniško leglo dvakrat pregleda strokovnjak Kinološke zveze Slovenije – vzrejno-tetovirni referent, prvič nekaj dni po rojstvu mladičev in drugič okrog sedmih tednov starosti mladičev.

Kako najti dobrega vzreditelja
Uglednega in sposobnega vzreditelja je težko najti, povrhu pa se utegne zgoditi, da ne bo imel legla, ko boste hoteli vi – recimo takoj zdaj. Že samo misel na to morebitne kupce usmeri k drugim, manj primernim virom.
Če bo šlo vse posreči, bo pes del vašega življenja nadaljnjih deset, petnajst let. Zato je dobro, da iskanju dobrega vzreditelja posvetite nekaj več časa. Opravite kakšen telefonski pogovor ali obisk več. Zastavite čim več vprašanj vzreditelju, ki že leta spoznava svojo pasmo, za katero ste se odločili in tako dobite odgovore, ki jih ne boste našli v knjigah. Na lastne oči vidite, kako določenemu psu odpada dlaka, drugemu pa iz gobčka teče slina,… dobite pravi občutek o tem, kako živeti z majhnim pasjim prijateljem, ki bo ves čas tekal naokrog.
Pravi vzreditelj vam bo o pasmi lahko povedal več, kot ste si sploh predstavljali.  Običajno vzreja ni njegova edina kinološka aktivnost. Vesel bo vašega obiska in z veseljem odgovarjal na vsa vaša vprašanja. Predstavil vam bo svoje pse. Tudi on vam bo postavil kar nekaj vprašanj, saj mu je v interes, da odda mladičke v prijeten dom in da ostane z vami v kontaktu, da spremlja razvoj mladičkov in morebitne zdravstvene težave. Njegova vdanost psičku, ki ste ga skupaj izbrali, se ne bo končala v trenutku, ko bo kupčija sklenjena. Dobili boste zdravega psička, navajenega na družbo, zraven pa še »tehnično podporo«, na katero se boste lahko obrnili v vsakem trenutku, ko boste potrebovali pomoč. Dobrega vzreditelja se vam splača izbrati bolj, kot si mislite, in na pravega mladička je vredno počakati. 
Občasno je na voljo tudi starejši mladič ali odrasel pes. V nasprotju s splošnim prepričanjem se bo nove ljubeče družine hitro navadil in jo vzel za svojo, seveda pod pogojem, da je bil ustrezno socializiran in da je bilo zanj dobro poskrbljeno. 
Kje ga iskati

· Na kinološki zvezi Slovenije – KZS, lahko dobite podatke o slovenskih psarnah, vzrediteljih, napovedanih leglih in pasjih razstavah. 
· Pasje razstave so verjetno najprimernejši način, da izsledite primernega vzreditelja, ki ga osebno spoznate. 
· Pasemski klubi

· SKKP – Slovenski klub za pritlikave pasme

· Pasje revije, kot sta Kinolog in Moj pes

· Najsodobnejši način iskanja stikov so domače spletne strani kjer najdemo strani pasemskih klubov in vzrediteljev

· Prijatelji in znanci
· Mali oglasi

